Bjørn Dahl er opprørt. Opprørt over hvordan den norske ruspolitikken er i 2015.

Han har fått med seg at Statens legemiddelverk vil stramme inn regelverket for innførsel av medisiner med narkotiske stoffer.

– Å forby medisiner som mennesker trenger setter mange i en svært vanskelig situasjon. Deriblant meg, forteller Dahl.

Levde på gaten

I dag er Bjørn Dahl økologisk bonde. Småbruket ligger øverst i Hålandsdalen.

Men veien til en normalt liv har vært lang, ifølge ham selv.

LES OGSÅ: Cannabis et siste håp

– Jeg hadde en vond oppvekst på barnehjem. Deretter måtte jeg leve på gaten som ungdom. Livet jeg har levd har ført til at jeg har fått posttraumatisk stresslidelse, sier Bjørn Dahl.

Amsterdam

Som 15-åring prøvde han å røyke hasj for første gang, og ifølge ham hjalp det allerede noe på plagene da.

– Generelt om hasj vil jeg si at de som mener at det er veien til andre rusmidler, tar feil.

Det er miljøet man får tak i hasjen, og ikke stoffet i seg selv, som er veien videre til tyngre rusmidler ifølge ham.

Personer i miljøet han selv havnet i som ung brukte også andre rusmidler. Han forteller at han også prøvde det meste.

– Jeg brydde meg ikke om fremtiden min. Det var vanskelig å tenke at ting skulle bli bedre, sier Bjørn Dahl.

CANNABIS: Bruken av cannabis som medisin er omdiskutert.

Cannabis er det mest brukte narkotiske stoffet i Norge. Arkivfoto: Skjalg Ekeland

Reagerer på uttalelser

Men Bjørn kom seg videre, og falt tilbake på hasjen.

– Dette ble redningen for meg. På grunn av cannabis kan jeg leve et normalt liv.

For å få til dette måtte han gjøre noe kriminelt, frem til september i fjor. Da reiste han til Amsterdam for å hente medisinsk cannabis til én måneds personlig forbruk.

– Jeg ønsker ikke å gjøre noe kriminelt. Derfor dro jeg.

– Dyrt å reise

Men det var ingen billig affære å reise for å kjøpe medisinen.

Kvitteringen fra apoteket lyder på 832 euro, eller nesten 7000 kroner.

– Totalt brukte jeg 15 000 kroner på turen. Det er ikke bare medisinen som koster, men også flybillettene, hotell og legetime. Og da har du ikke engang spist, sier Bjørn.

Han reagerte sterkt på fengselslege Olav Erviks uttalelser i BA 4. mai, hvor han uttaler at han har tatt fra innsatte medisinsk cannabis på resept og at han tror mye av det som tas inn i landet blir solgt videre.

– Det er bare tull. Jeg får med meg bare 90 gram fra Nederland. De er veldig strenge. Spesielt med utlendinger. For 15 000 kroner kan du kjøpe mye mer på gaten i Norge. Det er ikke business i det, sier Bjørn.

Han forteller at han har klart seg i et halvt år med medisinen han fikk på turen i september. Nå må han snart tilbake.

Medisinsk effekt

Jørgen Gustav Bramness er professor ved senter for rus- og avhengighetsforskning.

– Det finnes veldig lite forskning på effekten av medisinsk cannabis hos mennesker med PTSD, sier Bramness.

– Jeg kan ikke bestride at enkeltmennesker eller grupper med posttraumatisk stresslidelse kan føle en effekt ved bruk av medisinsk cannabis, men det finnes altfor lite forskning på det til å bekrefte det, sier Jørgen Gustav Bramness.

I Norge må grundig forskning til før man kan godkjenne til legemiddel, ifølge ham.

– I tillegg har studier vist at disse pasientene på grunn av sin lidelse har lettere for å komme inn i en mønster av misbruk.

– Det man derimot har sett ved forskning på effekten på PTSD, er at cannabis-medisin kan hjelpe på søvnproblematikken som disse pasientene ofte sliter med, sier professoren.

Men det finnes sykdommer hvor forskningen per i dag er mer omfattende.

– Det har blitt forsket mye på pasienter med multippel sklerose (MS) og grønn stær blant annet, samt de som er under cellegiftbehandling. Effekten på disse gruppene er bevist.

Han forteller at forskningen særlig har bevist at medisinsk cannabis kan hjelpe mot kvalme, smertelidelser eller kramper.